Džeimss Georgs Leonhards fon Volfs

Džeimss Georgs Leonhards fon Volfs (James Georg Leonhard von Wolff, 1854—1928) bija ievērojams fon Volfu dzimtas vācbaltiešu muižnieks, Vidzemes landtāga landrāts no 1879. līdz 1882. gadam un līdz 1893. gadam Valmieras apriņķa pārstāvis, pēc 1908. gada vairāk pievērsās savas saimniecības attīstībai, atstājot valsts amatus. Ņēmis plašu līdzdalību Ropažu pagasta centra apbūvē un baznīcas, skolas izveidē.

 Dzīvesgājums 
Dzimis 1854. gada 25. jūlijā Ropažu pilsmuižas (vācu: Schloß-Rodenpois) īpašnieka Viktora Paula Amadeja fon Volfa (Viktor Paul Amadej von Wolff, 1821—1880) un viņa sievas Marijas Annas Evas, dzimušas fon Meijendorfas (Marie Anna Eva Freiin von Meyendorff, 1827—1903), ģimenē.

Mācījās Rīgas pilsētas ģimnāzijā. Laikā no 1874. līdz 1877. gadam studēja politekonomiju Tērbatas Universitātē, uzņemts studentu korporācijā Livonia. Studijas un jauniegūtie kontakti veicināja Džeimsa izpratni par lauksaimniecības nozari un sabiedrisko darbību, ko viņš veiksmīgi pielietoja dzimtajā novadā. 1879. gadā Volfs piedalījās zirgu skriešanās sacensībās ar zirgu Apollo, kur izcīnīja pirmo vietu un naudas balvu.

Pēc tēva nāves 1880. gadā viņš mantoja Ropažu muižu un Villas pusmuižu (Kusenhof), kur turpināja muižas pilnveidošanu. Džeimsa vadībā Ropažu muižas parkā izraka dīķus un kanālu, kas papildināja parka ainavu. Džeimss fon Volfs bija arī Lantes muižas (tolaik Ropažu muižas pusmuiža) ansambļa pasūtītājs. Visticamāk, 1893. gadā viņš uzticēja Rīgas Arhitektu biedrības arhitektam Gotfrīdam Kronam (Gottfriedt Croon) izstrādāt projektus gan Lantes muižas ēku kompleksam, gan Ropažu luterāņu baznīcai. Ņemot vērā abu celtņu ģeogrāfisko tuvumu, to tapšanas laiku un izmantoto būvmateriālu līdzības, pamatoti var secināt, ka barons vēlējās abus projektus īstenot vienlaikus, uzticot tos vienam arhitektam.

Džeimss Volfs savas dzīves laikā aktīvi darbojās dažādās vācbaltiešu sabiedriskajās organizācijās. Viņš bija Lauksaimniecības biedrības biedrs un piedalījās tās organizētajos konkursos, kur ar savā muižā izaudzētajiem vaislas buļļiem un Jorkšīras sugas cūkām ieguva sudraba un bronzas medaļas 1893., 1894. un 1898. gadā. Viņa mantojums saglabājies ne tikai caur viņa aktīvo saistību ar Ropažu muižu un baznīcu, bet arī caur nozīmīgu ieguldījumu kultūras un arhitektūras attīstībā, kas joprojām redzams Ropažu vēsturiskajā ainavā.

Miris 1928. gada 27. augustā Firstenfeldbrukā, Bavārijā, Vācijā (Fürstenfeldbruck).

 Ģimene 
1884. gadā Džeimss Georgs Leonhards fon Volfs apprecējās ar Dagmāru Helēnu Konstanci Esperi fon Mengdeni-Altenvogu (Dagmar Helen Konstans Esper von Mengden-Altenwog, 1865—1924). Šajā laulībā dzima pieci bērni: 
 dēls Egons Viktors Adalberts Gotlībs fon Volfs (Egon Viktor Adalbert Gotlieb von Wolff), 
 dēls Zigismunds Rihards Ernsts Aleksandrs fon Volfs (Sigismund Richard Ernst Alexander von Wolff), 
 meita Edīte Melānija fon Volfa (Edith Melanie Freilin von Wolff), 
 meita Madlēna Margarita Gabriela fon Volfa (Madeleine Marguerite Gabriele von Wolff), 
 meita Izabella Emīlija Marisa Dagmāra Jozefīna fon Volfa (Issabella Emily Marissa Dagmar Josephin von Wolff).

 Atsauces 

Kategorija:1854. gadā dzimušie
Kategorija:1928. gadā mirušie
Kategorija:Vācbaltieši